钦定古今图书集成/明伦汇编/官常典/第721卷 > 廖偃
## 钦定古今图书集成/明伦汇编/官常典/第721卷 > 廖偃

按《十国春秋》，偃一名仁勇，天策学士匡图之子。少倜
傥，喜奇节，通《左氏春秋》、班固《汉书》，事武穆王父子。自
秘书郎为裨将，戍衡山县。会恭孝王为弟希崇所执，
希崇遣彭师嵩囚王衡山，偃与其叔凝谋曰：“吾家世
受马氏恩，今王希萼长而被黜，盍相与辅之？”乃择勇
士百人，执兵卫王，遂筑行府与师嵩奉王为衡山王。
断江为界，编竹为战舰。王署师嵩武清节度使，召募
徒众，数至万馀人，州县稍稍应之。随遣判官刘虚己
求援于唐，唐将边镐帅水兵趣长沙，《恭孝王》遂入朝
于金陵，偃师嵩俱从行，而偃为部署辎重指挥使，尤
勤瘁。恭孝王流涕曰：“吾逐于逆竖，非偃尽忠，岂能免
祸！”至金陵，唐中主召见，叹奖之，授偃左殿直军使、莱
州刺史，使守道州，以备南汉。俄而朗州叛，潭州亦溃。
偃所部多潭人，中夜作乱，偃率亲卒力战，不能支，极
骂而死。唐中主下诏哀悼，赠右钦卫大将军、宁州刺
史，谥曰“节。”